Oikeusministeriö					28.4.2006
Ylijohtaja Pekka Nurmi
PL 25 
00023 Valtioneuvosto

Lausuntopyyntönne OM 053:00/2005

Asia: Oikeusministeriön työryhmämietintö 2006:3 (Tulliselvitysrikoksia koskeva lainsäädäntö)

Pyydettynä lausuntona asiasta, joka koskee rikoslain muutosesitystä, jossa rikoslakiin ehdotetaan lisättäväksi tulliselvitysrikoksia koskeva luku, esitämme kantanamme seuraavaa.

Esitys pääpiirteittäin

Rikoslakiin ehdotetaan lisättäväksi uusi 46 a luku, jossa säädettäisiin tulliselvitysrikoksista. Tulliselvittelyrikokset sisältäisivät kolme astetta. Perustekomuotona olisi tulliselvitysrikos, johon syyllistyisi se, joka tahallaan tai törkeästä huolimattomuudesta laiminlyö tullitoimenpiteeseen liittyvän ilmoittamisvelvollisuuden tai antaa sellaiseen toimenpiteeseen liittyvän väärän tai puutteellisen tiedon tulliviranomaiselle. Tulliselvitysrikoksesta tuomittaisiin sakkoa tai enintään kaksi vuotta vankeutta. 

Törkeään tekomuotoon eli törkeään tulliselvitysrikokseen, syyllistyttäisiin, jos tulliselvitysrikoksessa 1) ilmoittamisvelvollisuuden laiminlyönnin taikka väärän tai puutteellisen tiedon kohteena on erittäin arvokas tavara, 2) rikoksentekijä käyttää erityisesti hyväkseen tullimenettelyä koskevia helpotuksia tai muuta siihen menettelyyn liittyvää luottamuksellista asemaa, 3) rikos tehdään erityisen suunnitelmallisesti tai 4) rikos tehdään osana järjestäytyneen rikollisryhmän toimintaa tai ammattimaisesti. Teon arvioiminen törkeäksi edellyttäisi myös sitä, että tulliselvitysrikos on kokonaisuutena arvostellen törkeä. Törkeästä tulliselvitysrikoksesta tuomittaisiin vankeuteen vähintään neljäksi kuukaudeksi ja enintään neljäksi vuodeksi. Törkeään tulliselvitysrikokseen sovellettaisiin, mitä oikeushenkilön rangaistusvastuusta säädetään. 

Lievä tekomuoto eli lievä tulliselvitysrikos olisi kyseessä, mikäli tulliselvitysrikos, huomioon ottaen teon kohteena olevan tavaran arvo tai muut rikokseen liittyvät seikat, on kokonaisuutena arvostellen vähäinen. Lievästä tulliselvitysrikoksesta annettava rangaistus olisi sakkoa. 

Tullilaissa määrättäisiin sama seuraamus tullirikkomuksesta, jos tahallaan tai törkeästä huolimattomuudesta muuten kuin tulliselvitysrikosta koskevassa rangaistussäännöksessä tarkoitetulla tavalla rikotaan tullilainsäädännön mukainen velvollisuus, jollei teosta muualla säädetä ankarampaa rangaistusta.

Säädöksen liittymäkohdat erityisesti kuljetustoimintaan

SKAL haluaa kiinnittää huomiota siihen, että uudistuksen jälkeenkin Suomen rikoslain soveltamisalasta johtuen rangaistussäännöksen soveltamisalan ulkopuolelle jäävät kaksoislaskutustapaukset, joissa vääränsisältöinen lasku esitetään Venäjän tulliviranomaiselle ilman Suomen tulliviranomaiseen kohdistuvia vaikutuksia.

Kuljetus- logistiikka-alaan kohdistuvassa rikollisuudessa tieto on ratkaisevassa asemassa. Nykyaikainen logistiikka ja kuljetus perustuvat pitkälti kuljetettavasta tavarasta asiakkaan, lähettäjä tms. tahon laatimiin kuljetukseen liittyviin sähköisiin tai paperimuodossa oleviin dokumentteihin. Koko järjestelmän toiminnan kannalta on äärimmäisen tärkeää, että kuljetusta koskevat asiakirjat pitävät paikkaansa ja vastaavat kuljetettavaa lähetystä. Tullilaitokselle tavaroiden maahantuonnin ja maastaviennin yhteydessä annettavissa puutteellisissa tai virheellisissä tiedoissa voi olla kyse arvonlisäverotukseen liittyvän laittoman verohyödyn hankintayrityksestä, rahanpesu- ja petosrikollisuudesta, kuljetusten turvallisuuteen liittyvien määräysten laiminlyömisestä tai vaikkapa salakuljetuksesta. Yleensä em. toiminnan taustalla on myös muuta rikollista toimintaa, esim. tulojen salaamista verottajalta. 

Kuljetus- logistiikka-alaan kohdistuva rikollisuus on kuljetusten suorittajan näkökulmasta siitä ongelmallista, että yleensä tällaisen rikollisuuden paljastuessa epäiltynä on varsinaista kuljetustehtävää suorittava kuljetusyritys, vaikka kuljetusyrityksellä ei ole asiassa osaa eikä arpaa. Erityisesti Venäjälle suoritetuissa TIR -kuljetuksissa salakuljetusyritysten paljastuminen lähes poikkeuksetta aiheuttaa kuljetusyritykselle mittavia tappioita vaikka tämä ei tiennyt salakuljetuksesta mitään. 

Kun kuljetuksiin kohdistuvassa rikollisuudessa tyypillistä on se, että kuljetustapahtumaa käytetään teon välineenä ja taustalta olevat syylliset ovat muita tahoja, kuin varsinaisen kuljetuksen suorittaja, pitää SKAL tärkeänä, että lainsäädäntö mahdollistaa tehokkaan puuttumisen tekojen valmisteluvaiheeseen ja riittävät pakkokeinot oikeiden syyllisten saamiseksi selville. Tullirikkomusta koskevan rangaistussäännöksen mahdollistama sakkorangaistus ei tähän riitä, eikä se myöskään riittävästi osoita rikoksen moitittavuutta. 

EU:n komissio on tämän vuoden maaliskuussa antanut tiedonannon ja asetusehdotuksen KOM (2006) 79, jonka tarkoituksena on lisätä toimitusketjujen turvallisuutta. Jäsenvaltioille tulee ehdotuksen mukaan velvoite luoda järjestelmä, jossa maakuljetusten kuljetusketjun eri osapuolien turvallisuustaso voidaan arvioida ja ne toimijat (kuljetusasiakas, kuljetusyritys, huolitsija ja varasto/terminaali), jotka täyttävät kriteerit, voivat saada turvallisen operaattorin statuksen. Kun statuksen saaneille kaavaillaan helpotuksia turvatarkastuksista ym. muodollisuuksista, sisältää se samalla riskin, että myös rikolliset tahot pyrkivät hyötymään näistä helpotuksista. Tähän tulee voida puuttua ankaralla kädellä.

Suomen Kuljetus ja Logistiikka SKAL ry kannattaa tulliselvittelyrikoksia koskevan uuden luvun säätämistä rikoslakiin. Järjestöllämme ei ole huomauttamista esitettyjen säännösten suhteen.

Suomen Kuljetus ja Logistiikka SKAL ry

Seppo Sainio			Esa Näätänen 
toimitusjohtaja			lakimies